Nog 'n SA jagter sterf in Zim | Maroela Media
Theunis en Carike Botha. Foto: Facebook
Zimbabwe se Sunday News berig Botha en sy jaggeselskap het Vrydagmiddag in Gwai gaan stap toe hulle omstreeks 17:30 op 'n teeltrop olifante afgekom het.
Volgens die Mirror het verskeie olifantkoeie op die jaggeselskap afgestorm en het een van die koeie Botha met haar slurp opgetel. Een van die ander jagters het die olifantkoei geskiet en sy het bo-op Botha geval.
Kuronda Safaris, wat glo die jagtog gereël het, het op Facebook hul medelye uitgespreek met Botha se vrou, Carike, en sy gesin. "Hy was 'n uitsonderlike man met 'n fantastiese sin vir humor. Ons gaan hom en ons stories om die kampvuur baie mis."
Hoërskool Ben Vorster het op Facebook gesê Botha is 'n oud-Vossie. "Ons harte gaan uit na sy vrou, Carike, en kinders. Theunis se drie oudste dogters, Marike, Lisa en Carmen, is ook oud-Vossies. Mag God julle dra en vertroosting bring in hierdie hartseer tyd."
Botha was die eienaar van Theunis Botha Big Game Safaris and Hounds in Tzaneen waar hy saam met sy vrou en vyf kinders gewoon het.
Volgens berigte was Botha vriende met Scott van Zyl (44) wat verlede maand in Zimbabwe dood is. Van Zyl was saam met 'n groep buitelandse jagters in Zimbabwe vir een van sy gereelde jaguitstappies. Een van sy honde het spoorloos verdwyn en hy het na die hond gaan soek. Hy het nooit na die kamp teruggekeer nie.
'n Grootskaalse soektog is van stapel gestuur en reddingspanne het meer as 'n week lank onverpoos na Van Zyl gesoek.
Van Zyl se spore het op 'n sandwal van die Limpoporivier doodgeloop en dit is ook hier waar die Zimbabwiese polisie twee krokodille verlede week doodgeskiet het. Menslike oorskot wat binne die krokodille gevind is, is weggestuur vir DNS-toetse om te bevestig dat dit Van Zyl s'n is.
'n Derde krokodil is later ook doodgeskiet en 'n skoen soortgelyk aan dié wat Van Zyl gedra het toe hy vermis geraak het, is binne die dier gevind. DNS-toetse het bevestig die menslike oorskot wat gevind is, is dié van Van Zyl.
Vier vas vir vlaag rooftogte in Kaap
hoe toevallig dat die regte drie krokkedille geskiet was.
"Hunting : the least honorable form of war on the weak." Paul Howard.
Afrika is maar 'n gevaarlike plek. Alby gevalle is verskriklike maniere om te sterf en ek kan myself nie eers in dink wat deur daai mans se koppe gegaan het voor hulle dood is nie. My innige simpatie aan die families wat geraak is deur Mr. Botha en Mr. Van Zyl se dood.
Jag : ń Oneerbare manier om geld te verdien. Nogal olifante! En nou is een dood omdat ń mens sy gebied betree het. In die stad skiet ons oortreders op ons eiendom. In die veld word weerlose diere in hulle gebied geskiet! Arme olifant. Ek hoop haar trop oorleef die trauma.
Baie sterkte vir hierdie gesin en familie. Soos in elke werk is daar risiko's. Wat ek sien en lees, weet ek dat hierdie man soos alle goeie jagters respek vir die natuur en diere lewe gehad het. In so geval is dit 'n eerbare beroep, ek is nie jagter of ph nie, maar skiet net die nodige vir die pos, daar is mense wat heel bossies is en respekloos, dan is dit verkeerd, ons kan nie almal om dieselfde kamp skeer nie.